“สนพ.” มองแนวโน้มราคาน้ำมันดิบปรับสูงขึ้น หลัง “โอเปกพลัส” ลดกำลังผลิต-กลุ่มกบฏโจมตีซาอุฯ
“สนพ.” มองแนวโน้มราคาน้ำมันดิบปรับสูงขึ้น หลัง “โอเปกพลัส” ลดกำลังผลิต-กลุ่มกบฏโจมตีซาอุฯ
“สนพ.” มองแนวโน้มราคาน้ำมันดิบปรับสูงขึ้น หลัง “โอเปกพลัส” ลดกำลังผลิต-กลุ่มกบฏโจมตีซาอุฯ
9 มี.ค. 2564

นายวัฒนพงษ์ คุโรวาท ผู้อำนวยการสำนักงานนโยบายและแผนพลังงาน (สนพ.) คาดการณ์ราคาน้ำมันดิบมีแนวโน้มปรับตัวเพิ่มขึ้น หลังกลุ่มโอเปกและชาติพันธมิตร (โอเปกพลัส) มีมติขยายเวลาการปรับลดการผลิตที่ระดับ 7.2 ล้านบาร์เรล/วัน ไปจนถึงเดือน เม.ย. 64 อีกทั้งซาอุดีอาระเบียยังอาสาปรับลดกำลังการผลิตน้ำมัน 1 ล้านบาร์เรล/วันต่อไปอีก 1 เดือนสิ้นสุดเดือน เม.ย.64 ซึ่งสวนทางกับที่นักวิเคราะห์คาดการณ์ว่าโอเปกพลัสจะปรับเพิ่มกำลังการผลิตในเดือน เม.ย. 64 ที่ระดับ 1.5 ล้านบาร์เรล/วัน
รวมทั้งข่าวกลุ่มกบฏฮูตีของเยเมนยิงโดรนและขีปนาวุธเพื่อหวังโจมตีแห่งอุตสาหกรรมน้ำมันของซาอุดีฯ โดยยิงถังเก็บน้ำมันที่ท่าเรือรัสทานูรา ซึ่งหนึ่งในเมืองท่าน้ำมันใหญ่ที่สุดในโลก และโรงกลั่นน้ำมันของบริษัทซาอุดี อารามโค นอกจากนี้อุปสงค์น้ำมันยังได้แรงสนับสนุนจากความคืบหน้าของมาตรการกระตุ้นเศรษฐกิจของสหรัฐฯ หลังวุฒิสภาสหรัฐฯ ลงมติผ่านร่างกฎหมายมาตรการกระตุ้นเศรษฐกิจเพื่อเยียวยาผลกระทบจากโควิด-19 มูลค่า 1.9 ล้านล้านเหรียญสหรัฐฯ
ภาพรวมสถานการณ์ราคาน้ำมัน สรุปได้ดังนี้ ภาพรวมสถานการณ์ราคาน้ำมันโลก (1-7 มี.ค.64) ราคาน้ำมันดิบดูไบเฉลี่ยอยู่ที่ระดับ 63.28 เหรียญสหรัฐ/บาร์เรล ปรับตัวลดลงจากสัปดาห์ที่แล้ว 0.16 เหรียญสหรัฐ/บาร์เรล และราคาน้ำมันเวสต์เท็กซัส เฉลี่ยอยู่ที่ 62.32 เหรียญสหรัฐ/บาร์เรล เพิ่มขึ้นจากสัปดาห์ที่แล้ว 0.05 เหรียญสหรัฐ/บาร์เรล
ประเทศจีนรายงานตัวเลขอัตราการเติบโตของกิจกรรมทางเศรษฐกิจในภาคอุตสาหกรรม เดือน ก.พ.64 ระดับต่ำสุดในรอบ 9 เดือน รายงานปริมาณสำรองน้ำมันดิบเชิงพาณิชย์ในญี่ปุ่น อยู่ที่ 63.1 ล้านบาร์เรล กลุ่มประเทศโอเปกพลัส คงกำลังการผลิตไปจนถึงเดือน เม.ย. 64 จากความไม่แน่นอนของอุปสงค์ที่ฟื้นตัวจากการแพร่ระบาดของไวรัสโควิด-19 และซาอุดีอาระเบียยังอาสาจะปรับลดกำลังการผลิตน้ำมัน 1 ล้านบาร์เรล/วัน ต่อไปอีก 1 เดือน ในเดือน เม.ย.
ราคากลางน้ำมันสำเร็จรูปในตลาดภูมิภาคเอเชีย
ราคาน้ำมันเบนซิน: ราคาน้ำมันเบนซินออกเทน 95, 92 และ 91 (Non-Oxy) เฉลี่ยอยู่ที่ระดับ 71.64 เหรียญสหรัฐ/บาร์เรล, 70.14 เหรียญสหรัฐ/บาร์เรล และ 71.58 เหรียญสหรัฐ/บาร์เรล ปรับตัวลดลงจากสัปดาห์ที่แล้ว 0.43 เหรียญสหรัฐ, 0.23 เหรียญสหรัฐ และ 0.32 เหรียญสหรัฐ จากความต้องการใช้น้ำมันเบนซินในภูมิภาคในระดับต่ำ การรายงานปริมาณสำรอง Light Distillates เชิงพาณิชย์ที่สิงคโปร์ (ณ 3 มี.ค. 64) เพิ่มขึ้น 0.42 ล้านบาร์เรล มาอยู่ที่ 15.91 ล้านบาร์เรล สูงสุดในรอบ 4 สัปดาห์
ราคาน้ำมันดีเซล: ราคาน้ำมันดีเซลหมุนเร็ว (10 PPM) เฉลี่ยอยู่ที่ระดับ 69.95 เหรียญสหรัฐ/บาร์เรล ปรับตัวลดลงจากสัปดาห์ที่แล้ว 1.28 เหรียญสหรัฐ จากอุปทานน้ำมันดีเซลในภูมิภาคมีแนวโน้มปรับตัวสูงขึ้นจากการส่งออกของประเทศอินเดีย จีน และ ภูมิภาคตะวันออกกลาง โดย Platts คาดจีนส่งออกในเดือน มี.ค. 64 ปริมาณ 17.25 ล้านบาร์เรล สูงสุดในรอบ 11 เดือน
ค่าเงินบาทของไทย อ่อนค่าลงจากสัปดาห์ที่แล้ว 0.33 บาท/เหรียญสหรัฐฯ อยู่ที่ระดับเฉลี่ย 30.5206 บาท/เหรียญสหรัฐฯ (ต้นทุนน้ำมันเบนซินเพิ่มขึ้น 0.07 บาท/ลิตร น้ำมันดีเซลลดลง 0.10 บาท/ลิตร) ค่าการตลาดของน้ำมันเบนซิน น้ำมันแก๊สโซฮอล และน้ำมันดีเซล เฉลี่ยอยู่ที่ระดับ 2.23 บาท/ลิตร (รวมค่าขนส่งน้ำมันทางท่อจากศรีราชา – กรุงเทพฯ 0.71 บาท/ลิตร) และค่าการกลั่น เฉลี่ยอยู่ที่ระดับ 0.51 บาท/ลิตร
ฐานะกองทุนน้ำมันเชื้อเพลิง ณ วันที่ 7 มี.ค. 64 กองทุนฯ มีสินทรัพย์รวม 57,887 ล้านบาท หนี้สินกองทุนฯ 33,806 ล้านบาท ฐานะกองทุนฯ สุทธิ 24,081 ล้านบาท (บัญชีน้ำมัน 34,929 ล้านบาท บัญชี LPG -10,848 ล้านบาท)
 